b'\n_START_ARTICLE_\nAnton Carl Ludwig von Tabouillot\n_START_SECTION_\nLiv\n_START_PARAGRAPH_\nTabouillot stammet fra en fransk adelsslekt fra Regret ved Verdun, hvis stamtavle begynte med den kongelige franske procureur Claude de Tabouillot (f\xc3\xb8dt 1630). Louis de Tabouillot var s\xc3\xb8nn av conseiller du roi Louis Fran\xc3\xa7ois de Tabouillot og Anne de Grandf\xc3\xa8bre. Under den franske revolusjon ble familiens eiendom beslaglagt og moren giljotinert i Paris i 1794. Louis de Tabouillot flyktet i 1793 til Preussen, der han i 1795 ble sekondl\xc3\xb8ytnant i den pr\xc3\xb8yssiske arm\xc3\xa9. Han forlot h\xc3\xa6ren som kaptein i 1810._NEWLINE_21. mai 1811 ble han utnevnt av de franske myndighetene til borgermester (maire) i Essen, som i 1806 ble okkupert av franske tropper og innlemmet i Storhertugd\xc3\xb8mmet Berg, en fransk-napoleonsk klientstat under Napoleonskrigene med Napoleon Louis Bonaparte som storhertug. Han ble offisielt innsatt i embedet den 31. mai og var borgermester til sin tidlige d\xc3\xb8d i 1813._NEWLINE_Han ble gift i 1802 i Essen med Johanna von Br\xc3\xbcning (1777\xe2\x80\x931835). De var foreldre til Franz Georg Karl Wilhelm von Tabouillot (f. 1803), som var dommer i M\xc3\xbcnster. Sistnevnte var gift med Karoline Luise Alexandrine von Scheibler, en etterkommer etter filosofen Christoph Scheibler (1589\xe2\x80\x931653). Deres s\xc3\xb8nn var premierl\xc3\xb8ytnant Ferdinand Franz Ludwig Heinrich Johann von Tabouillot genannt von Scheibler (1840\xe2\x80\x931869). Etterkommerne brukte den sistnevnte skrivem\xc3\xa5ten av familienavnet._NEWLINE_Tabouillot har etterkommere i Tyskland, Spania og Skandinavia.'